# Marcel Proust

*(\*1871, Pariz - +1922, Pariz)*

Valentin-Louis-Georges-Eugène-Marcel Proust je bil francoski intelektualec, pisatelj ter pisec esejev in kritik. Rodil se je v Parizu očetu zdravniku in rimo-katoliku ter mami židovskega porekla. Vzgojen je bil v katoliškem duhu. Večino svojega otroštva je preživel v vasici Illiers\*, ki jo je kasneje prikazal kot domišljijsko podeželsko mestece Combray v ciklu sedmih romanov z naslovom V iskanju izgubljenega časa.

To delo je pripoved o preobrazbi bolnega in introvertiranega otroka v umetnika. Je avtobiografija, ki nazorno prikaže življenje francoske visoke družbe na prelomu iz 19. v 20. stoletje, sicer ne z objektivnega temveč s subjektivnega zornega kota. Pisatelj dogodke opisuje skozi lastno zavest, opisuje razočaranje nad ljubeznijo, prijateljstvom, življenjem v visoki družbi. Svoj čas pojmuje kot izgubljen čas, od tod tudi naslov cikla. Končno sporočilo, oziroma ideja tega dela je, da edino umetniško ustvarjanje lahko reši človeka pred minljivostjo in da življenju nek smisel.

Na Proustovo umetniško ustvarjanje je močno vplival Tolstoj, predvsem ga je posnemal v pogledu na umetnost ter v načinu uporabe psiholoških in socialnih prvin.

**Njegova dela:**

* cikel sedmih romanov V iskanju izgubljenega časa:   
   - V Swannovem svetu  
   - V senci cvetočih deklet  
   - V svetu Guermantesovih  
   - Sodoma in Gomora  
   - Ujetnica (*La prisonniére*)  
   - Albertina je izginila  
   - Spet najdeni čas
* *Pastiches et mélanges*
* *Contre Sainte-Beuve*
* Jean Santeuil (nedokončano)

*\* kot zanimivost: vasica je bila pozneje na čast Proustu preimenovana iz Illiers v Illiers-Combray*